Falske betjente henvender sig til turister og franarrer dem penge. De er sidst set i metroen i København.

Københavns Politi advarer nu mod tre falske betjente, som er på spil i hovedstadsområdet. De er iført jakkesæt og er sidst set i metroen ved Bella Centeret.

De falske betjente kontakter folk og franarrer dem penge. Det er primært udenlandske turister, de går efter. Det fortæller vagtchef hos Københavns Politi, Lars Westerweel til TV 2.

- Vi har haft et par sager her i aften. De henvender sig til folk for at kontrollere identitetspapirer og i forvirringen, som opstår, tager de deres penge, siger han.

Den form for svindel opstår jævnligt hen over sommeren, tilføjer Lars Westerweel, som opfordrer folk til at være opmærksomme på de falske betjente.

- Hvis man er i tvivl om, hvorvidt det drejer sig om en rigtig betjent, skal man bede om legitimation. Alle danske betjente er udstyret med det, siger han.